סיסמתו של השבועון "העולם הזה" מאז החל לערוך אותו אורי אבנרי ב-1950. קודם לכן היתה סיסמת העיתון "ריתמוס החיים – דופק הזמן". העיתון הצטיין בפרסום תחקירים פוליטיים, שהיו נדירים בנוף העיתונות הישראלית של ראשית המדינה
במאמר שעסק בספר על אודות אריאל שרון, מאת העיתונאי המנוח אורי דן (ששימש במהלך הקריירה שלו גם כתב של "העולם הזה"), נכתבו הדברים הבאים: "זהו סיפורו של מי שהחיים הביאוהו לקרבתו האינטימית של שרון, מימיו כמפקד הצנחנים בעת פעולות התגמול ועד ימיו האחרונים כראש ממשלה. במלאות לדן שבעים, כתב לו שרון מכתב מרגש: עבורי היית ותמיד תהיה עיתונאי חרוץ ורב-תושייה, סופר ויועץ, איש מקצוע ללא מורא וללא משוא פנים. אך יותר מכל, אתה לי חבר וידיד אמת שתמיד היה שם, ברגעי השמחה וההתעלות; בשעות הקשות של כאב וטרגדיה אישיים; בימים של שמחת הניצחון ובלילות חשוכים תחת אש צולבת בחצר, או בפעולות התגמול ובשאר שדות הקרב שתקצר היריעה מלפרטם". ("כולם, חוץ מאורי דן", אורי דרומי, "הארץ", 14.2.2007)